**სსიპ შეფასებისა და გამოცდების ეროვნული ცენტრი გთავაზობთ ინფორმაციას ადგილობრივი თვითმმართველობის ორგანოებში დაგეგმილი ატესტაციისა და კონკურსის ერთ-ერთი ეტაპის - ტესტირების - შესახებ, ასევე, ტესტურ დავალებათა ნიმუშებს**

შეფასებისა და გამოცდების ეროვნული ცენტრისთვის დიდი პატივია ადგილობრივი თვითმმართველობის ორგანოებში დაგეგმილი ატესტაციისა და კონკურსის პროცესში მონაწილეობა. ფართომასშტაბიანი გამოცდების ჩატარების თოთხმეტწლიანი გამოცდილების გათვალისწინებით, ჩვენ კარგად გვესმის, თუ რაოდენ დიდი გამოწვევის წინაშე დგას დღეს საქართველოს საჯარო სამსახური. ქვეყნის უწყვეტი განვითარების აუცილებელ წინაპირობას საჯარო მოხელეთა კვალიფიციურობა წარმოადგენს. შესაბამისად, მოხელეთა შერჩევისა და შეფასების მიმართ ობიექტური და გამჭვირვალე მიდგომების დანერგვა ერთ-ერთი უმნიშვნელოვანესი ნაბიჯია ჯანსაღი და ძლიერი საჯარო სამსახურის მშენებლობისთვის. გამოცდების ცენტრი ყველა ღონეს მიმართავს, რათა ადგილობრივი თვითმმართველობის მოხელის ვაკანტური თანამდებობის დასაკავებლად გამოცხადებული კონკურსისა და ატესტაციის პროცესის ტესტირების ეტაპი მაქსიმალურად უმტკივნეულო და შედეგიანი იყოს როგორც კონკრეტული მუნიციპალიტეტებისათვის, ისე პროცესში მონაწილე პირებისათვის. ჩვენს ცენტრს აქვს ამბიცია და, რაც მთავარია, ყველა საჭირო რესურსი, რათა ეს კონკურსი მიემატოს ჩვენ მიერ წარმატებით განხორციელებულ ისეთ პროექტებს, როგორებიცაა ერთიანი ეროვნული გამოცდები, სამაგისტრო გამოცდები, მასწავლებელთა სასერტიფიკაციო გამოცდები, სკოლის დამამთავრებელი საატესტატო გამოცდები და სხვა მრავალი. თანამშრომლობა მუნიციპალიტეტებთან უკვე დაწყებულია. ქვემოთ მოცემულია მოკლე ინფორმაცია შეფასებისა და გამოცდების ეროვნული ცენტრის მიერ დაგეგმილი ტესტირების შესახებ. ატესტაციასა და კონკურსში მონაწილე პირებს ტესტირების პროცესის შესახებ უფრო დეტალური ინფორმაციის მიღება შეუძლიათ შესაბამის მუნიციპალიტეტში და შეფასებისა და გამოცდების ეროვნული ცენტრის ცხელ ხაზზე.

**ზოგადი ინფორმაცია**

2014 წლის 10 მარტს საქართველოს პარლამენტის მიერ დამტკიცდა ადგილობრივი თვითმმართველობის კოდექსი, რომლის ძალაში შესვლამ დღის წესრიგში დააყენა ადგილობრივი თვითმმართველობების ორგანოებში მოხელეთა შესარჩევი კონკურსებისა და ატესტაციების ჩატარების საჭიროება. კონკურსის/ატესტაციის გამჭვირვალედ, ეფექტურად და ობიექტურად წარმართვისათვის, მთავრობის გადაწყვეტილებით, ტესტირების ეტაპის ჩატარების უფლება მხოლოდ ორ დამოუკიდებელ პროვაიდერ ორგანიზაციას მიეცა, რომელთა შორის ერთ-ერთი შეფასებისა და გამოცდების ეროვნული ცენტრია. ქ. თბილისის მერიის გადაწყვეტილებით, შეფასებისა და გამოცდების ეროვნულ ცენტრს დაევალა მერიასა და ქ. თბილისის გამგეობებში ატესტაციის პროცესის ფარგლებში ტესტირების საფეხურის ჩატარება. აღსანიშნავია, რომ ტესტირების ეტაპის პროცედურული და შინაარსობრივი მხარე სრულად არის დარეგულირებული საჯარო სამსახურის ბიუროს უფროსის 2014 წლის 10 სექტემბრის #73/სა ბრძანებით.

**რა თემაზე ჩატარდება ტესტირება?**

ტესტირება ჩატარდება ორი მიმართულებით - საქართველოს კანონმდებლობასა და ზოგად უნარებში. პირველი კომპონენტი ატესტაციაში მონაწილე პირებისაგან მოითხოვს საჯარო სამსახურის ბიუროს უფროსის 2014 წლის 10 სექტემბრის #73/სა ბრძანებით განსაზღვრული სამართლებრივი აქტების ცოდნას. იმისათვის, რომ ტესტის ეს ნაწილი წარმატებით ჩააბაროს, კანდიდატს კარგად უნდა ჰქონდეს გააზრებული ნორმატიულ დოკუმენტებში გაწერილი ნორმების არსი და პრინციპები. კანონმდებლობის ნაწილში შემოთავაზებული იქნება სულ 45 დავალება, რომელთა შერჩევისას გათვალისწინებული იქნება საჯარო სამსახურის ბიუროს უფროსის 2014 წლის 10 სექტემბრის #73/სა ბრძანებით განსაზღვრული პროპორციები.

ზოგადი უნარების ნაწილი ამოწმებს ლოგიკური და რაოდენობრივი მსჯელობის უნარებს. ამ ნაწილის წარმატებით დასაძლევად არ არის საჭირო რაიმე სპეციალური მომზადება/ლიტერატურის გაცნობა. ზოგადი უნარების ნაწილში წარმოდგენილი იქნება სულ 15 დავალება.

**რა ფორმით ჩატარდება ტესტირება?**

ტესტირება ჩატარდება ელექტრონული ფორმით, ანუ კომპიუტერის გამოყენებით. ტესტირების დროის დაწყებისთანავე ეკრანზე ერთმანეთის მონაცვლეობით გამოჩნდება დავალებები შესაბამისი სავარაუდო პასუხებით. სასურველი პასუხის დასაფიქსირებლად საკმარისი იქნება შესაბამისი ველის მონიშვნა კურსორის მეშვეობით. ტესტირების პროგრამაში მუშაობა არ მოითხოვს კანდიდატისგან სპეციალურ მომზადებას და/ან კომპიუტერის საფუძვლიან ცოდნას. აღსანიშნავია, რომ თითოეული დავალებისათვის გამოყოფილი დრო არ არის ფიქსირებული, რაც შესაძლებლობას აძლევს კანდიდატს, საკუთარი ტემპით, მისთვის მისაღები სიჩქარით გადავიდეს ყოველ შემდგომ დავალებაზე. ტესტირება გაგრძელდება ორი საათის განმავლობაში შესვენების გარეშე.

**როგორ და როდის გახდება ცნობილი შედეგები?**

ვინაიდან ტესტირება ტარდება ელექტრონული ფორმით (კომპიუტერის გამოყენებით), პირველადი შედეგები (ჯამური შეფასება) კანდიდატებისათვის ცნობილი გახდება ტესტირების დასრულებისთანავე. ტესტირების დროის ამოწურვის შემდეგ ეკრანზე გამოჩნდება კანდიდატის მიერ სწორად მონიშნულ პასუხთა ჯამი, მისი საბოლოო შეფასება.

**როგორი სახის იქნება ტესტური დავალებები?**

ტესტის ორივე ნაწილში კანდიდატებს შევთავაზებთ არჩევითპასუხიან დავალებებს - მოცემული იქნება დავალების პირობა და მასთან დაკავშირებული ოთხი სავარაუდო პასუხი. ტესტზე მუშაობისას კანდიდატმა უნდა მონიშნოს შემოთავაზებული ოთხი პასუხიდან მხოლოდ რომელიმე ერთი, მისი აზრით, სწორი პასუხი. თითოეული სწორი პასუხი ფასდება ერთი ქულით, შესაბამისად, ტესტის მაქსიმალური ქულა არის 60. ქვემოთ მოცემულია დავალებათა რამდენიმე ნიმუში ტესტის ორივე ნაწილიდან.

***ზოგადი უნარების ნაწილი***

**ლოგიკური მსჯელობა**

**1**. ფრანგი, იტალიელი და ესპანელი ალპინისტების ჯგუფი სამ კარავში ისე განაწილდა, რომ თითოეულ კარავში ორი ალპინისტი აღმოჩნდა.

* პირველ კარავში ერთი და იმავე ეროვნების ალპინისტები არიან, ხოლო დანარჩენ ორში – სხვადასხვა ეროვნებისა.
* მეორე კარავში არც ერთი ალპინისტი არ არის ფრანგი.

*ქვემოთ ჩამოთვლილთაგან კარვებში ალპინისტთა განაწილების რომელი ვარიანტი აკმაყოფილებს ამ პირობებს?*

**I კარავი II კარავი III კარავი**

(ა) ესპანელი, ესპანელი ფრანგი, იტალიელი იტალიელი, ესპანელი

(ბ) ესპანელი, ფრანგი იტალიელი, ესპანელი ფრანგი, იტალიელი

(გ) იტალიელი, იტალიელი ესპანელი, ფრანგი ფრანგი, ფრანგი

\*(დ) ფრანგი, ფრანგი ესპანელი, იტალიელი ესპანელი, იტალიელი

**2**. ჩოგბურთის მოედნის შესასვლელთან გამოკრულია განცხადება:

* „14-დან 16 საათამდე მოედანზე მხოლოდ კლუბ `სატურნის~ წევრები ვარჯიშობენ.“

ამავე დროს, ცნობილია, რომ:

* „სატურნის“ ყველა წევრი საშუალო სკოლის მოსწავლეა.

*ქვემოთ ჩამოთვლილთაგან რომელი დასკვნა შეიძლება გამოვიტანოთ ამ ინფორმაციიდან?*

(ა) 14-დან 16 საათამდე ჩოგბურთის სხვა მოედნებზეც სკოლის მოსწავლეები ვარჯიშობენ;

(ბ) ამ მოედანზე სხვა საათებში პროფესიონალი ჩოგბურთელები ვარჯიშობენ;

\*(გ) ის, ვინც საშუალო სკოლის მოსწავლე არ არის, 14-დან 16 საათამდე ჩოგბურთის ამ მოედანზე არ ვარჯიშობს;

(დ) კლუბ „სატურნისგან“ განსხვავებით, სხვა საჩოგბურთო კლუბის არც ერთი წევრი არ არის საშუალო სკოლის მოსწავლე.

**3.** მოცემულია:

* მე არ მყავს ისეთი მეგობარი, რომელიც არ არის საქმიანი ადამიანი.
* მე ბევრი მეგობარი მყავს და ყველა ჩემი მეგობარი სპორტულად იცვამს.

*ქვემოთ ჩამოთვლილთაგან რომელი გამომდინარეობს ამ წანამძღვრებიდან?*

(ა) ყველა საქმიანი ადამიანი იცვამს სპორტულად;

\*(ბ) ზოგიერთი ადამიანი საქმიანია და სპორტულად იცვამს;

(გ) ყველა, ვინც სპორტულად იცვამს, არის საქმიანი ადამიანი;

(დ) არ არსებობს ადამიანი, რომელიც საქმიანია და, ამავე დროს, სპორტულად არ იცვამს.

**4.** ვეშაპების მასობრივი გამორიყვის მიზეზების შესახებ მეცნიერთა შორის აზრთა სხვადასხვაობაა. ბიოლოგთა ერთი ჯგუფი ამ ფენომენს ასე ხსნის: **ვეშაპები თავიანთი ექოლოკაციის უნარის საშუალებით, ჩვეულებრივ, თავს არიდებენ სანაპიროებს. მაგრამ ეს უნარი არ არის იმდენად განვითარებული, რომ ვეშაპებმა იგრძნონ წყალსა და ხმელეთს შორის განსხვავება ისეთ ადგილებში, სადაც წყლის სიღრმე ნაპირისკენ თანდათან, შეუმჩნევლად მცირდება.**

*ქვემოთ ჩამოთვლილთაგან რომელი ვითარება* ***განამტკიცებს*** *ბიოლოგთა ამ მოსაზრებას?*

(ა) ვეშაპების გამორიყვა შეიძლება იყოს შედეგი მათი მცდელობისა, თავი დააღწიონ ამა თუ იმ მტაცებლის თავდასხმას;

(ბ) არსებობს იმის საბუთები, რომ სამხედრო საზღვაო წვრთნების დროს გამოყენებული ინტენსიური ბგერითი სიგნალები აზიანებს ვეშაპების ექოლოკაციის ორგანოებს;

(გ) ვეშაპები სპეციალური ბგერითი სიგნალებით უხმობენ თანაგუნდელებს საშველად; ერთი გარიყული ვეშაპის ასეთ სიგნალზე საპასუხოდ შეიძლება მთელი გუნდი მისკენ გაეშუროს და ზოგიერთმა მათგანმა თავადაც ვეღარ შეძლოს წყალში დაბრუნება;

\*(დ) ვეშაპების გამორიყვის შემთხვევების სტატისტიკამ აჩვენა, რომ სანაპირო ზოლზე არსებობს ე. წ. „ცხელი წერტილები“, სადაც განსაკუთრებით ხშირად ხდება მასობრივი გამორიყვა. ამ ადგილებში ოკეანის ფსკერის დახრა მხოლოდ ნახევარი გრადუსია.

**5.** ყვავილების სათბურში სამი ქოთანი დგას წარწერებით: „ლიმონი“, „ყვავილი“, „ვარდი“. ქეთიმ ამ ქოთნებში დარგო ლიმონი, ტიტა და ვარდი, ოღონდ ისე, რომ სამივე წარწერა მცდარი აღმოჩნდა.

*ყველა მცენარემ გაიხარა. რა აღმოცენდა ქოთანში, წარწერით \_* „*ვარდი*“*?*

(ა) ლიმონი

\*(ბ) ტიტა

(გ) ვარდი

(დ) მონაცემები საკმარისი არ არის კითხვაზე პასუხის გასაცემად

**რაოდენობრივი მსჯელობა**

**ამოცანები**

**1.** რამდენით შემცირდება რიცხვი 837076, თუ მის ჩანაწერში ორივე 7-იანს შევცვლით 5-იანებით?

(ა) 4-ით

(ბ) 2000-ით

\*(გ) 2020-ით

(დ) 2 200-ით

**2.** პირველ სასტუმროში ორჯერ მეტი დამსვენებელია, ვიდრე \_ მეორეში, ხოლო მესამეში \_ იმდენი, რამდენიც პირველსა და მეორე სასტუმროებში ერთად. რამდენჯერ მეტი დამსვენებელია მესამე სასტუმროში მეორესთან შედარებით?

(ა) 2-ჯერ

\*(ბ) 3-ჯერ

(გ) 4-ჯერ

(დ) 6-ჯერ

**3.** ბუკინისტმა პირველი კვირის განმავლობაში 8 ლექსიკონი გაყიდა, 6 კი \_ შეიძინა. მეორე კვირაში გაყიდა 5 ლექსიკონი, შეიძინა \_ 9. მესამე კვირაში გაყიდა 1, შეიძინა \_ 3. ამის შემდეგ ბუკინისტს სულ 14 ლექსიკონი აღმოაჩნდა. რამდენი ლექსიკონი ჰქონია ბუკინისტს თავდაპირველად?

\*(ა) 10

(ბ) 12

(გ) 14

(დ) 18

**4.** ექვსკუთხედი დაყოფილია მართკუთხედად და კვადრატად, რომელთა ზომები ნახაზზეა მითითებული. რამდენი კვადრა-ტული სანტიმეტრია ექვსკუთხედის ფართობი?



(ა) 26

(ბ) 30

(გ) 42

\*(დ) 44

**5.** ნახევარი კილოგრამის რამდენი პროცენტია 10 გრამი?

\*(ა) 2%

(ბ) 5%

(გ) 10%

(დ) 20%

**მონაცემთა ანალიზი**

**1.** ცხრილში მოცემულია, თუ რამდენი ათასი ქალი და მამაკაცი იყო დასაქმებული საქართველოში 2005-2007 წლებში ასაკობრივი ჯგუფების მიხედვით.

|  |  |  |  |  |  |  |
| --- | --- | --- | --- | --- | --- | --- |
|  | **2005** | | **2006** | | **2007** | |
|  | ქალი | მამაკაცი | ქალი | მამაკაცი | ქალი | მამაკაცი |
| 15-24 წლის | 50,7 | 89,5 | 51,3 | 89,5 | 45,1 | 84,0 |
| 25-34 წლის | 122,6 | 164,2 | 117,6 | 177,2 | 118,0 | 162,5 |
| 35-44 წლის | 188,7 | 203,7 | 186,3 | 181,8 | 170,7 | 185,2 |
| 45-54 წლის | 184,6 | 197,1 | 189,3 | 202,7 | 144,0 | 168,0 |
| 55 ან მეტი წლის | 281,9 | 260,5 | 281,9 | 269,4 | 287,7 | 263,6 |

რომელ წელს და რომელ ასაკობრივ ჯგუფში იყო დასაქმებულ ქალთა რაოდენობა 180 ათასზე მეტი, მაგრამ 185 ათასზე ნაკლები?

(ა) 2005 წელს, 35-44 წლის ასაკობრივ ჯგუფში

\*(ბ) 2005 წელს, 45-54 წლის ასაკობრივ ჯგუფში

(გ) 2006 წელს, 25-34 წლის ასაკობრივ ჯგუფში

(დ) 2006 წელს, 15-24 წლის ასაკობრივ ჯგუფში

**2.** დიაგრამაზე მოცემულია, ქალთა და მამაკაცთა რამდენი პროცენტი იყო დასაქმებული საქართველოში 2007 წელს ასაკობრივი ჯგუფების მიხედვით.



რამდენით აღემატებოდა 2007 წელს 25-34 წლის დასაქმებულ მამაკაცთა პროცენტული მაჩვენებელი ქალების შესაბამის მაჩვენებელს?

(ა) 18-ით

(ბ) 20-ით

(გ) 22-ით

\*(დ) 24-ით

***სამართლებრივი ნაწილი***

**საქართველოს ზოგადი ადმინისტრაციული კოდექსი**

1. არასამთავრობო ორგანიზაციამ საჯარო ინფორმაციის გაცემის თხოვნით წერილობით მიმართა ადმინისტრაციულ ორგანოს, თუმცა, მოტივი და მიზანი მითითებული არ ჰქონდა. მოთხოვნილი ინფორმაციის ნაწილი ინახებოდა ადმინისტრაციული ორგანოს სისტემაში შემავალ ერთ-ერთ ორგანიზაციაში. არასამთავრობო ორგანიზაცია ითხოვდა საჯარო ინფორმაციის დაუყოვნებლივ გაცემას.

**საქართველოს ზოგადი ადმინისტრაციული კოდექსის** თანახმად, ადმინისტრაციული ორგანო უფლებამოსილია:

ა) წერილი განსახილველად გადაუგზავნოს მის სისტემაში შემავალ ორგანიზაციას.

ბ) არ გასცეს მოთხოვნილი ინფორმაცია, ვინაიდან არ არის განმარტებული მოტივი და მიზანი.

\*გ) სისტემაში შემავალი ორგანიზაციიდან გამოითხოვოს ინფორმაციის ნაწილი, რომელიც იქ ინახება და შემდეგ ერთობლივად გადაუგზავნოს წერილის ავტორს.

დ) გასცეს მოთხოვნილი ინფორმაციის მხოლოდ ის ნაწილი, რომელიც ინახება ადმინისტრაციულ ორგანოში.

2. მოქალაქემ ადმინისტრაციულ ორგანოში შეიტანა განცხადება საჯარო ინფორმაციის მოთხოვნით. ვინაიდან პასუხის გაცემა მოითხოვდა სხვა დასახლებულ პუნქტში არსებული ადმინისტრაციული ორგანოს სტრუქტურული ქვედანაყოფიდან ინფორმაციის მოძიებასა და დამუშავებას, ადმინისტრაციულმა ორგანომ საჯარო ინფორმაცია გასცა განცხადების წარდგენიდან მე-15 დღეს.

საქართველოს ზოგადი ადმინისტრაციული კოდექსის თანახმად, მოცემული გარემოებებიდან გამომდინარე, ადმინისტრაციული ორგანოს ქმედება:

ა) კანონიერია, ვინაიდან ადმინისტრაციული ორგანოს სტრუქტურული ქვედანაყოფი, საიდანაც უნდა გამოთხოვილიყო ინფორმაცია, მდებარეობდა სხვა დასახლებულ პუნქტში.

ბ) არ არის კანონიერი, ვინაიდან საჯარო ინფორმაცია ნებისმიერ შემთხვევაში დაუყოვნებლივ უნდა გაიცეს.

გ) კანონიერია, ვინაიდან კანონმდებლობით ადმინისტრაციულ ორგანოს საჯარო ინფორმაციის გასაცემად განსაზღვრული აქვს 15-დღიანი ვადა.

\*დ) არ არის კანონიერი, ვინაიდან კანონმდებლობით ადმინისტრაციულ ორგანოს საჯარო ინფორმაციის გასაცემად განსაზღვრული აქვს 10-დღიანი ვადა.

**საქართველოს კონსტიტუცია**

**3. საქართველოს კონსტიტუციის შესაბამისად, ჩამოთვლილთაგან რომელი მსჯელობა *არ არის მართებული:***

ა) საქართველოს პარლამენტი უფლებამოსილია, უნდობლობა გამოუცხადოს მთავრობას.

\*ბ) საქართველოს მთავრობა უზრუნველყოფს ქვეყნის საკანონმდებლო ხელისუფლების განხორციელებას.

გ) სახელმწიფო მინისტრი ინიშნება განსაკუთრებული მნიშვნელობის სახელმწიფოებრივი ამოცანების შესასრულებლად.

დ) საქართველოს მთავრობის წევრს უფლება არ აქვს, ეკავოს სხვა თანამდებობა, გარდა პარტიულისა.

**,,საჯარო სამსახურის შესახებ“ საქართველოს კანონი**

4. მოხელე, რომელიც კეთილსინდისიერად ასრულებდა დაკისრებულ მოვალეობებს 2 წლის განმავლობაში, დაწესებულებამ წარადგინა დასაწინაურებლად ისე, რომ მოხელემ ამის შესახებ არ იცოდა.

,,საჯარო სამსახურის შესახებ“ საქართველოს კანონის თანახმად, დაწესებულების გადაწყვეტილება:

ა) კანონიერია, ვინაიდან მოხელე დაკავებულ თანამდებობაზე მსახურობდა 2 წელი და დაწესებულებამ წარადგინა დასაწინაურებლად.

ბ) კანონიერია, ვინაიდან დაწესებულებამ მისცა დადებითი დასკვნა მოხელის დასაწინაურებლად, რისთვისაც არ იყო საჭირო მოხელის თანხმობა.

გ) არ არის კანონიერი, ვინაიდან მოხელის სამსახურებრივი დაწინაურებისათვის საჭიროა ზეპირი თანხმობა მაინც.

\*დ) არ არის კანონიერი, ვინაიდან მოხელის სამსახურებრივი დაწინაურებისათვის საჭიროა მისი წერილობითი თანხმობა.

**5.** საჯარო სამსახურის ხელმძღვანელმა თანამშრომელს სამსახურეობრივ მოვალეობათა სანიმუშო შესრულებისთვის წახალისების ფორმად დაუწესა თანამდებობრივი სარგოს თანრიგის ამაღლება და, იმავდროულად, დააჯილდოვა ფასიანი საჩუქრით.

**,,საჯარო სამსახურის შესახებ“ საქართველოს კანონის თანახმად, საჯარო სამსახურის ხელმძღვანელის ქმედება:**

\*ა) კანონიერია, ვინაიდან ხელმძღვანელს უფლება აქვს, გამოიყენოს ერთდროულად წახალისების რამდენიმე ფორმა თანამშრომლის მიერ სამსახურეობრივ მოვალეობათა სანიმუშო შესრულებისთვის.

ბ) არ არის კანონიერი, ვინაიდან ხელმძღვანელს უფლება აქვს, გამოიყენოს წახალისების მხოლოდ ერთი ფორმა თანამშრომლის მიერ სამსახურებრივ მოვალეობათა სანიმუშო შესრულებისთვის.

გ) კანონიერია, ვინაიდან ხელმძღვანელს უფლება აქვს, გამოიყენოს ერთდროულად წახალისების მხოლოდ ორი ფორმა თანამშრომლის მიერ სამსახურებრივ მოვალეობათა სანიმუშო შესრულებისთვის.

დ) არ არის კანონიერი, ვინაიდან წახალისების ფორმად არ შეიძლება ერთდროულად დაწესდეს თანამდებობრივი სარგოს თანრიგის ამაღლება და დაჯილდოება ფასიანი საჩუქრით.

**ადგილობრივი თვითმმართველობის კოდექსი**

**6. ადგილობრივი თვითმმართველობის კოდექსის თანახმად, ადგილობრივი თვითმმართველობა არის:**

ა) თვითმმართველ ერთეულში მცხოვრებ საქართველოს მოქალაქეთა უფლება და შესაძლებლობა, საქართველოს კანონმდებლობის საფუძველზე გადაწყვიტონ სახელმწიფო მნიშვნელობის საკითხები მათ მიერ არჩეული ადგილობრივი თვითმმართველობის ორგანოების მეშვეობით.

\*ბ) თვითმმართველ ერთეულში რეგისტრირებულ საქართველოს მოქალაქეთა უფლება და შესაძლებლობა, საქართველოს კანონმდებლობის საფუძველზე გადაწყვიტონ ადგილობრივი მნიშვნელობის საკითხები მათ მიერ არჩეული ადგილობრივი თვითმმართველობის ორგანოების მეშვეობით.

გ) საქართველოს მოქალაქეთა უფლება, საქართველოს კანონმდებლობის საფუძველზე გადაწყვიტონ სახელმწიფო მნიშვნელობის საკითხები მათ მიერ არჩეული ადგილობრივი თვითმმართველობის ორგანოების მეშვეობით.

დ) საქართველოს მოქალაქეთა უფლება, საქართველოს კანონმდებლობის საფუძველზე გადაწყვიტონ ადგილობრივი მნიშვნელობის საკითხები სახელმწიფო ორგანოების მეშვეობით.